ⴷⵔⵉⵙ ⴰⵢⵜ ⵄⵓⵎⴰⵕ

ⵉⵍⵓⵍ ⴷⵔⵉⵙ ⴰⵢⵜ ⵄⵓⵎⴰⵕ ⴳ ⵓⵙⴳⴳⵯⴰⵙ ⵏ 1983 ⴳ ⵜⵖⵔⵎⵜ ⵏ ⵜⴰⵍⵉⵡⵉⵏ, ⵏⵏⴰ ⵉⵜⵜⵢⴰⵡⵙⵙⴰⵏⵏ ⵙ ⵣⵣⵄⴼⵕⴰⵏ ⵉⵍⴰⵏ ⴰⵜⵉⴳ ⴷ ⵜⴷⵍⵙⴰ ⵏⵏⵙ ⵜⴰⵎⴰⵣⵉⵖⵜ ⵜⴰⵇⴱⵓⵔⵜ. ⵙⴳ ⵎⵥⵣⵉⵢ ⵏⵏⵙ ⴰⴷ ⵉⵙⵙⵏⵜⵉ ⵜⴰⵥⵓⵕⵉ ⴷ ⵓⵙⵙⵓⵏⵖ, ⴷ ⵉⵎⵎⴰⵜⵜⵉ ⴳⵔ ⵜⵥⵓⵕⵉⵡⵉⵏ ⵣⵓⵏ ⴷ ⵜⴰⵥⵓⵕⵉ ⵜⴰⵎⵙⵉⵍⵖⵜ, ⴷ ⵙⴳ ⵜⵡⵏⵖⴰ ⵜⴰⵄⵕⴰⴱⵜ ⵙ ⵜⵍⴰⵜⵉⵏⵉⵜ, ⵎⴰⵛⴰ ⵢⵓⴼⴰ ⵜⴰⵢⵔⵉ ⵏⵏⵙ ⵏ ⵜⵉⴷⵜ ⴳ ⵜⵡⵏⵖⴰ ⵜⴰⵎⴰⵣⵉⵖⵜ ⴷ ⵓⵙⴽⴽⵉⵍ ⵏ ⵜⴼⵉⵏⴰⵖ. 
ⴳ ⵎⵔⴰⵡ ⵉⵙⴳⴳⵯⴰⵙⵏ ⴰⴷ ⴳⴳⵯⵔⴰⵏⵉⵏ, ⵉⵙⵡⵓⵔⵉ ⴷⵔⵉⵙ ⵙ ⵜⴷⵔⵓⵜ ⵅⴼ ⵜⵥⵓⵕⵉ ⵜⴰⵎⴰⵣⵉⵖⵜ, ⵉⵙⵉⵡⵍ ⵅⴼ ⵜⵎⴰⴳⵉⵜ ⵏⵏⵙ ⴷ ⵜⴷⵍⵙⴰ ⵏⵏⵙ ⵜⴰⵎⴰⵣⵉⵖⵜ ⵙⴳ ⵜⴼⵉⵍⵉⵏ ⵏⵏⵙ ⵜⵉⵏⴰⵥⵓⵕⵉⵏ. ⵉⵙⵖⵉⵡⵙ ⵢⴰⵜ ⵜⴳⵔⵓⵎⵎⴰ ⵏ ⵉⵙⴽⴽⵉⵍⵏ ⵏ ⵜⵎⴰⵣⵉⵖⵜ ⵙ ⵢⴰⵏ ⵡⴰⵎⵎⴰⴽ ⴰⵏⴰⵥⵓⵕ ⵉⵜⵜⵓⵙⵎⵔⴰⵙⵏ ⴳ ⵢⵉⴳⵔ ⴰⵎⵓⵟⵟⵓⵏ (ⵎⴰⴷ ⵉⴳⴰⵏ 200 ⵏ ⵓⵙⴽⴽⵉⵍ ⴰⵎⵓⵟⵟⵓⵏ) ⵢⴰⵡⵙ ⵙ ⵢⴰⵏ ⵓⴷⵔⵉⵣ ⴰⵏⴰⵥⵓⵕ ⴷⴰ ⵉⵜⵜⵓⴼⴽⴰⵏ ⵉ ⵉⵙⴽⴽⵉⵍⵏ ⵏ ⵜⵎⴰⵣⵉⵖⵜ ⴳ ⵜⵙⴳⴰ ⵜⴰⵏⴰⵥⵓⵕⵜ ⴷ ⵜⵎⴰⵡⵍⴰⵏⵜ.

ⴷⴰ ⵜⵜⵢⴰⵡⵥⵍⴰⵢⵏⵜ ⵜⴼⵉⵍⵉⵏ ⵏ ⴷⵔⵉⵙ ⵙ ⵓⵎⵢⴰⵏⴰⵡ ⴷ ⵓⵎⵣⴰⵔⴰⵢ, ⵍⵍⵉⵖ ⴰⵔ ⵎⵎⴰⵍⴰⵏⵜ ⵜⵉⵏⴷⵉⵜⵉⵏ ⵜⵉⵏⴼⴳⴰⵏⵉⵏ ⴷ ⵜⵖⵣⵓⵔⴰⵏⵉⵏ, ⵉⵙⵙⵎⵔⵙ ⵜⴰⵎⴷⵢⴰⵣⵜ ⵜⴰⵎⴰⵣⵉⵖⵜ ⵜⴰⵎⵉⵔⴰⵢⵜ ⴷ ⵓⵎⴰⵔⴳ ⴳ ⵜⵡⵏⵖⴰ ⴷ ⵓⵙⵙⵓⵏⵖ ⵏ ⵜⴼⵉⵍⵉⵏ ⵏⵏⵙ, ⴷ ⵉⵡⴰⵍⵉⵡⵏ ⴷⴷⵔⵏⵉⵏ ⵏ ⵜⵎⴰⵉⵖⵜ, ⴷⴰ ⵏⵏ ⴱⴰⵀⵔⴰ ⵏⵜⵜⴰⴼⴰ ⴳ ⵜⵡⵓⵔⵉⵡⵉⵏ ⵏⵏⵙ ⵉⵙⵏⵜⴰⵍ ⵏ ⵜⴰⵢⵔⵉ ⴷ ⵜⵎⴰⴳⵉⵜ ⵏ ⵡⴰⴽⴰⵍ ⴷ ⵜⵓⵜⵍⴰⵢⵜ ⴷ ⵓⴼⴳⴰⵏ, ⴰⵢⵍⵍⵉ ⵉⵜⵜⴰⵊⵊⴰⵏ ⴽⵓ ⵜⵉⴼⵉⵍⵜ ⴷ ⵢⴰⵜ ⵜⴱⵔⴰⵜ ⵉⵏⵜⵜⴳⵏ ⵙ ⵜⵓⴷⵔⵜ ⴷ ⵓⵙⵢⴰⴼⴰ. ⵎⴽⵍⵍⵉ ⵉⵙⵙⵎⵔⴰⵙ ⴰⵢⴷⴰ ⴰⴷⵍⵙⴰⵏ ⵣⵓⵏ ⴷ ⵜⵉⴳⴳⵣⵜ ⵜⴰⵎⴰⵣⵉⵖⵜ ⴷ ⵜⵎⴰⵜⴰⵔⵉⵏ ⵜⵉⵎⴰⵣⵉⵖⵉⵏ ⵏⵏⴰ ⵙ ⵜⵥⵍⵉ ⵜⴽⴹⵉⴼⵜ ⵜⴰⵎⴰⵣⵉⵖⵜ. ⵉⴷⵔⴰ ⵎⴰⵙⵙ ⴷⵔⵉⵙ ⴳ ⵜⵓⴳⵜⵜ ⵏ ⵉⵎⵣⵉⵣⵡⴰⵔ ⵉⵏⴰⵥⵓⵕⵏ, ⴳ ⵉⵍⵍⴰ ⵓⵎⵣⵉⵣⵡⵔ ⵏ ⵓⵙⵙⵓⵏⵖ ⵅⴼ "ⵓⵎⵙⴰⵡⴰⵍ ⵏ ⵜⵖⵎⵉⵡⵉⵏ" ⴳ ⵓⵙⴳⴳⵯⴰⵙ ⵏ 2002 ⵏⵏⴰ ⵜⵙⵏⵎⴰⵍⴰ ⵜⵙⵇⵓⵏⵙⵓⵜ ⵜⴰⵚⴱⵍⵢⵓⵏⵜ ⴳ ⵍⵎⵖⵔⵉⴱ, ⵍⵍⵉⵖ ⴷ ⵉⴳⴰ ⵡⵉⵙ ⴽⵕⴰⴹ. ⵎⴽⵍⵍⵉ ⵉⴷⵔⴰ ⴳ ⵜⵙⵓⵜⵍⵜ ⵏ ⵓⵙⵎⵓⵜⵜⴳ ⴳ ⵓⴳⴰⴷⵉⵔ ⴰⵙⴳⴳⵯⴰⵙ ⵏ 2016 ⵅⴼ ⵓⵙⵖⵉⵡⵙ ⵏ ⵉⵙⴽⴽⵉⵍⵏ ⵏ ⵜⵎⴰⵣⵉⵖⵜ, ⵏⵏⴰ ⵜⵙⵏⵎⴰⵍⴰ ⵜⵎⵔⵙⵍⵜ ⵏ ⵜⴰⵡⴰⵍⵜ ⵜⴰⵍⵉⴱⵉⵜ ⵙ ⵡⵓⵜⵓⵢ ⵏ ⵎⴰⵙⵙ ⵎⴰⴷⵖⵉⵙ ⵓⵎⴰⴷⵉ.

ⵉⵙⵙⵓⵜⵉ ⵜⵓⴳⵜⵜ ⵏ ⵜⵙⴰⵡⵔⵉⵏ ⵜⵉⵥⵓⵕⴰⵏⵉⵏ ⴳ ⵜⴰⵍⵉⵡⵉⵏ ⴷ ⵜⵎⴷⵉⵏⵉⵏ ⵜⵉⵎⵖⵔⴰⴱⵉⵢⵉⵏ ⵢⴰⴹⵏ ⵣⵓⵏ ⴷ ⴰⴳⴰⴷⵉⵔ ⴷ ⵜⵣⵏⵉⵜ ⴷ ⵕⵕⴱⴰⵟ, ⵢⴰⵡⵙ ⴳ ⵓⵣⵓⵣⵣⵔ ⵏ ⵓⴼⵔⴰⴽ ⵙ ⵜⵥⵓⵕⵉ ⵜⴰⵎⴰⵣⵉⵖⵜ ⴷ ⵓⵙⴷⵓⵙ ⵏ ⵜⵎⴰⴳⵉⵜ ⵜⴰⴷⵍⵙⴰⵏⵜ ⵜⴰⵎⴰⵣⵉⵖⵜ, ⵎⴽⵍⵍⵉ ⵉⵙⴽⵔ ⵜⵓⴳⵜⵜ ⵏ ⵉⵙⴼⵙⴰⵔ ⴳ ⵜⵎⴷⵉⵏⵉⵏ ⵉⵜⵜⵢⴰⵡⴱⴷⴰⵏ ⴰⴼⴰⴷ ⴰⴷ ⵢⵉⵍⵉ ⵓⵙⵉⵙⵏ ⵙ ⵜⵥⵓⵕⵉ ⴰⴷ ⵜⴰⵎⴰⵣⵉⵖⵜ, ⵎⴽⵍⵍⵉ ⵜⵜ ⵉⵏⵏ ⵉⴽⴽⴰ ⵉⴳⴰ ⵙⴳ ⵉⵎⵙⵏⴼⵍⵓⵍⵏ ⵏ ⵜⵥⵓⵕⵉ ⵜⴰⵎⴰⵣⵉⵖⵜ ⴳ ⵓⵙⴳⴳⵯⴰⵙ ⵏ 2020 ⵙⴳ ⵜⵙⵎⵖⵓⵔⵜ ⵏ ⵜⵎⵔⵙⵍⵜ ⵏ ⵜⴰⵡⴰⵍⵜ. 

ⵜⴰⵡⴰⵔⴳⵉⵜ ⴷ ⵜⴽⴰⵢⵍⴰⵍⵜ
ⴷⴰ ⵉⵜⵜⵡⴰⵔⴳⴰ ⵎⴰⵙⵙ ⴷⵔⵉⵙ ⴰⴷ ⵜⵍⴽⵎ ⵜⵥⵓⵕⵉ ⵏⵏⵙ ⵜⴰⵎⴰⵣⵉⵖⵜ ⵏⵏⴰ ⵉⵥⵕⵕⴰ ⵉⵙ ⵜⴳⴰ ⵙⴳ ⵜⵥⵓⵕⵉⵡⵉⵏ ⵜⵉⵜⵔⴰⵔⵉⵏ, ⵓⵍⴰⵡⵏ ⵏ ⵉⵎⴰⵣⵉⵖⵏ ⴷ ⵓⵎⴰⴹⴰⵍ ⴰⴽⴽⵯ, ⵉⵙⵖⴰⵡⵙⴰ ⵙ ⵓⵙⵙⵔⵇⴱ ⴷ ⵜⵡⵓⵙⵉ ⵙⴳ ⴷⴰⵔ ⵡⵉⵍⵍⵉ ⵜ ⴹⴼⵕⵏⵉⵏ ⴷ ⵉⵎⵉⵔⵉⵜⵏ ⵏ ⵜⵥⵓⵕⵉ ⴰⴷ ⵙ ⵓⵎⴰⵜⴰ ⴷ ⵜⵥⵓⵕⵉ ⵜⴰⵎⴰⵣⵉⵖⵜ ⵙ ⵜⵓⵥⵍⴰⵢⵜ ⵃⵎⴰ ⴰⴷ ⵉⵣⵓⵣⵣⵔ ⵜⴰⵥⵓⵕⵉ ⴰⴷ ⵉⴳⴰⵏ ⵡⴰⵥ, ⵉⴼⵍⵙ ⵎⴰⵙ ⴷ ⵜⴰⵥⵓⵕⵉ ⴷ ⵜⵓⵜⵍⴰⵢⵜ ⵜⴰⵎⴰⴹⵍⴰⵏⵜ ⵜⵣⵎⵔ ⴰⴷ ⵜⵣⵔⵉ ⵉⵡⵜⵜⴰ ⴷ ⵜⴷⵍⵙⵉⵡⵉⵏ. ⵉⵏⵏⵓⵔⵣ ⵎⴰⵙⵙ ⴷⵔⵉⵙ ⴰⴷ ⴳⵉⵏⵜ ⵜⴼⵉⵍⵉⵏ ⵏⵏⵙ ⵢⴰⵜ ⵜⵍⴳⴳⵯⵉⵜ ⵏ ⵓⵏⵢⴰⵍⴽⴰⵎ ⴳⵔ ⵜⴷⵍⵙⵉⵡⵉⵏ ⵙⵓⵏⵜ ⴷ ⴳⵉⵙⵏⵜ ⵜⴰⵙⵓⵜⵉⵏ ⴷ ⵉⴷⴷⴰⵏ ⵃⵎⴰ ⴰⴷ ⵥⵕⵉⵏ ⵙⵉⵜⴳⵏ ⴰⴼⵓⵍⴽⵉ ⵏ ⵜⵎⴰⴳⵉⵜ ⵜⴰⵎⴰⵣⵉⵖⵜ.

ⵉⵙⴰⵖⵓⵍⵏ